O‘zbekiston Respublikasida loyiha boshqaruvi tizimini joriy etish chora-tadbirlari toʻgʻrisida

25.07.2017
O‘zbekiston Respublikasi Prezidentining farmoni, № PF-5120, 24 iyul 2017 yil
Mamlakatimizda iqtisodiyotni har tomonlama va jadal rivojlantirish, makroiqtisodiy barqarorlikni mustahkamlash, xorijiy investitsiyalarni faol jalb etish yuzasidan keng koʻlamli ishlar, shuningdek sanoatni modernizatsiya qilish va zamonaviy yuqori texnologiyali ishlab chiqarishni barpo etish boʻyicha yirik loyihalar amalga oshirilmoqda. 


Shu bilan birga, tahlillar kompleks ijtimoiy-iqtisodiy rivojlantirish boʻyicha vazifalarning samarali bajarilishiga, mamlakatimizda amalga oshirilayotgan islohotlarga gʻov boʻlayotgan omillarni oʻz vaqtida aniqlash va bartaraf etishga toʻsqinlik qilayotgan qator kamchiliklar mavjudligini, xususan: 
birinchidan, davlat ahamiyatiga molik loyihalarni ishlab chiqish va amalga oshirish jarayonini sifatli tashkil etish, muvofiqlashtirish, monitoring hamda nazorat qilishni ta’minlovchi loyiha boshqaruvining yagona tizimi mavjud emasligini; 
ikkinchidan, loyihalarni amalga oshirish sur’ati va samaradorligini tezkor kuzatish imkonini beruvchi ilgʻor axborot-kommunikatsiya texnologiyalarining boshqaruv jarayoniga yetarlicha joriy etilmaganligini; 
uchinchidan, davlat va hududiy dasturlarni, investitsiya loyihalarini ishlab chiqish hamda amalga oshirishda ochiqlik va shaffoflik darajasining pastligi mazkur sohada moliyaviy mablagʻlar maqsadsiz va samarasiz sarflanishi, shuningdek turli xil suiiste’molchilik holatlarini keltirib chiqarayotganligini; 
toʻrtinchidan, davlat xaridlarini amalga oshirish tartib-taomillari shaffofligini ta’minlovchi davlat organlari, xoʻjalik boshqaruvi organlari, davlat korxonalari va tashkilotlari (keyingi oʻrinlarda davlat organlari va boshqa tashkilotlar deb yuritiladi)ning ma’lumotlar bazalari bilan integratsiya qilingan yagona axborot maydonining mavjud emasligini; 
beshinchidan, amalga oshirilayotgan loyihalarning maqsadga muvofiqligi, asoslantirilganligi va rentabelligini tahlil qilish hamda baholash, shuningdek ularning qiymatini oshirib koʻrsatish va boshqa suiiste’molchiliklar alomatlarini aniqlash boʻyicha ishlar samaradorligining pastligini; 
oltinchidan, tovarlar, ishlar va xizmatlarning haqiqiy bozor qiymatini aniqlash imkonini beradigan yagona klassifikator ishlab chiqilmaganligini koʻrsatmoqda. 


Shu bilan birga, 2017-2021-yillarda O‘zbekiston Respublikasini rivojlantirishning beshta ustuvor yoʻnalishi boʻyicha Harakatlar strategiyasida davlat organlari faoliyati, shu jumladan davlat xaridlarini amalga oshirish sohasida ochiqlik va shaffoflikni ta’minlashga alohida e’tibor qaratilgan. 


Loyiha boshqaruvining yagona axborot tizimini yaratish orqali davlat va hududiy dasturlar, investitsiya loyihalari amalga oshirilishini, moliyaviy mablagʻlar sarflanishini boshqarish mexanizmlarining samaradorligi va shaffofligini yanada oshirish, shuningdek 2017-2021-yillarda O‘zbekiston Respublikasini rivojlantirishning beshta ustuvor yoʻnalishi boʻyicha Harakatlar strategiyasida belgilangan vazifalar ijrosini ta’minlash maqsadida: 


1. O‘zbekiston Respublikasi Loyiha boshqaruvining yagona milliy axborot tizimini joriy etish boʻyicha Muvofiqlashtiruvchi kengash ilovaga muvofiq tarkibda tashkil etilsin. 


Belgilansinki, O‘zbekiston Respublikasi Loyiha boshqaruvining yagona milliy axborot tizimi: 


har bir resursning (tovarlar, ishlar va xizmatlarning) haqiqiy bozor qiymatini shakllantirish hamda notoʻgʻri texnik topshiriq va smetalarni yuritishga yoʻl qoʻymaslik imkonini beradigan resurslar yagona milliy ma’lumotnomasini joriy etishni; 


uch oʻlchamli loyihalash texnologiyasidan foydalangan holda resurslar hisobini yuritish, loyiha boʻyicha qabul qilingan qaror samaradorligini baholash, resurslar miqdori va turlari toʻgʻri belgilanganligini aniqlashni; 


loyihaoldi, loyiha hujjatlarini ishlab chiqish va tegishli jarayonlardan oʻtkazish, ijro intizomiga rioya etish, ish yurituvi, hisobotlar tuzish ustidan elektron nazorat oʻrnatishni; 


davlat xaridlarining shaffofligini va suiiste’molchiliklarning oldini olishni ta’minlaydigan yagona avtomatlashtirilgan tizim tashkil etishni; 


ishlar bajarilishi va dasturlar ijrosining haqiqiy holatini aks ettiruvchi kalendar-tarmoq rejalashtirishni joriy etishni, shuningdek xabardor qilish tizimiga ega reja va jadvallarni shakllantirishni; 


boshqaruv qarorlari qabul qilishning nazorat-tahliliy ta’minotini nazarda tutadi. 


2. O‘zbekiston Respublikasi Prezidenti huzuridagi Loyiha boshqaruvi milliy agentligi (keyingi oʻrinlarda Agentlik deb yuritiladi) tashkil etilsin. 
Quyidagilar Agentlikning asosiy vazifalari etib belgilansin: 


O‘zbekiston Respublikasi Loyiha boshqaruvining yagona milliy axborot tizimini yaratish, joriy etish va ekspluatatsiya qilish; 


O‘zbekiston Respublikasi Davlat byudjeti, davlat maqsadli jamgʻarmalari, O‘zbekiston Respublikasi tomonidan jalb etiladigan xorijiy kreditlar, zayom va grantlar mablagʻlari hisobidan moliyalashtiriladigan davlat va hududiy dasturlar, investitsiya loyihalari ishlab chiqilishi hamda amalga oshirilishining samaradorligi va shaffofligini oshirish; 


resurslarning haqiqiy bozor qiymatini shakllantirish hamda notoʻgʻri texnik topshiriq va smetalarni yuritishga yoʻl qoʻymaslik imkonini beradigan resurslar yagona milliy ma’lumotnomasini yuritish; 


davlat xaridlarini amalga oshirish uchun yagona axborot maydonini yaratish; 


O‘zbekiston Respublikasi Davlat byudjeti, davlat maqsadli jamgʻarmalari, O‘zbekiston Respublikasi tomonidan jalb etiladigan xorijiy kreditlar, zayom va grantlar mablagʻlari hisobidan moliyalashtiriladigan loyihalarni sifatli va oʻz vaqtida amalga oshirishga koʻmaklashishni ta’minlash, norentabelli va samaradorligi past loyihalarni aniqlash; 


davlat organlari va boshqa tashkilotlarda zamonaviy texnologiyalarni joriy etish konsepsiyalari ishlab chiqilishi va har tomonlama tahlil qilinishini ta’minlash; 


loyihalarni, shu jumladan amalga oshirilayotgan loyihalarni korrupsiya va boshqa suiiste’molchiliklar alomatlari mavjudligi yuzasidan kompleks texnik-iqtisodiy tahlil qilish; 


O‘zbekiston Respublikasi Loyiha boshqaruvining yagona milliy axborot tizimi ishlashini ta’minlovchi zamonaviy axborot-kommunikatsiya texnologiyalarini davlat organlari va boshqa tashkilotlarda joriy etish; 


loyiha boshqaruvi sohasida kadrlarni oʻqitish va ularning malakasini oshirishga koʻmaklashish. 


3. Belgilansinki: 


Agentlikka O‘zbekiston Respublikasi Prezidenti tomonidan lavozimga tayinlanadigan va lavozimdan ozod etiladigan direktor rahbarlik qiladi; 


Agentlik direktori O‘zbekiston Respublikasi Prezidenti bilan kelishilgan holda Agentlik direktori tomonidan lavozimga tayinlanadigan va lavozimdan ozod etiladigan oʻrinbosarlariga ega; 


Agentlik direktori maqomi, tibbiy va transport ta’minoti shartlari boʻyicha O‘zbekiston Respublikasi Prezidentining Davlat maslahatchisiga, direktor oʻrinbosarlari esa O‘zbekiston Respublikasi Prezidentining Davlat maslahatchisi oʻrinbosariga tenglashtiriladi. 


Agentlik direktori va xodimlari mehnatiga haq toʻlash shartlari O‘zbekiston Respublikasi Loyiha boshqaruvining yagona milliy axborot tizimini joriy etish boʻyicha Muvofiqlashtiruvchi kengash tomonidan belgilanadi. 


4. Agentlikka, istisno tariqasida: 


tender savdolari oʻtkazmagan holda, O‘zbekiston Respublikasi Loyiha boshqaruvining yagona milliy axborot tizimini joriy etish uchun zarur boʻlgan tovarlar (ishlar, xizmatlar)ni yetkazib beruvchilar yoki ularning rasmiy dilerlari (distribyutorlari) bilan eng yaxshi takliflarni tanlab olish asosida asbob-uskuna, texnika va materiallar, ehtiyot qismlari, dasturiy mahsulotlar, butlovchi buyumlarni yetkazish boʻyicha shartnomalar tuzishga; 


yuqori malakali xorijiy mutaxassislarni ishga qabul qilishga hamda ularga O‘zbekiston Respublikasi Loyiha boshqaruvining yagona milliy axborot tizimini joriy etish boʻyicha Muvofiqlashtiruvchi kengash bilan kelishgan holda erkin konvertatsiya qilinadigan valyutada ish haqi va boshqa toʻlovlar belgilashga ruxsat etilsin. 


5. O‘zbekiston Respublikasi Tashqi ishlar vazirligi Agentlikning buyurtmalariga asosan O‘zbekiston Respublikasi Loyiha boshqaruvining yagona milliy axborot tizimini joriy etish doirasida jalb qilinayotgan xorijiy mutaxassislarga kirish vizalari rasmiylashtirilishini ta’minlasin. 


6. O‘zbekiston Respublikasi Ichki ishlar vazirligi Agentlikning buyurtmalariga asosan O‘zbekiston Respublikasi Loyiha boshqaruvining yagona milliy axborot tizimini joriy etish doirasida jalb etilayotgan xorijiy mutaxassislarga davlat boji undirilmasdan koʻp martalik vizalar rasmiylashtirilishi, berilishi va muddati uzaytirilishini, shuningdek ularni vaqtincha propiska qilish, turar joyi boʻyicha hisobga olishni hamda vaqtincha propiska qilish va turar joyi boʻyicha hisobga olish uzaytirilishini ta’minlasin. 


7. O‘zbekiston Respublikasi Bandlik va mehnat munosabatlari vazirligi Agentlikning buyurtmalariga asosan O‘zbekiston Respublikasi Loyiha boshqaruvining yagona milliy axborot tizimini joriy etish uchun yuqori malakali xorijiy mutaxassislarni respublikaga jalb qilishga ruxsatnomalar berilishini (uzaytirilishini), shuningdek jalb etilayotgan xorijiy mutaxassislarga O‘zbekiston Respublikasi hududida mehnat faoliyatini amalga oshirish huquqiga tasdiqnomalar berilishini (uzaytirilishini) ta’minlasin. 


8. O‘zbekiston Respublikasi Investitsiyalar boʻyicha davlat qoʻmitasi O‘zbekiston Respublikasi Loyiha boshqaruvining yagona milliy axborot tizimini ishlab chiqish, joriy etish va ekspluatatsiya qilish uchun xorijiy investorlar mablagʻlarini, shu jumladan xalqaro moliya institutlari kreditlari va zayomlarini jalb etishga har tomonlama koʻmaklashsin. 


9. O‘zbekiston Respublikasi Bosh prokuraturasi mazkur Farmon va O‘zbekiston Respublikasi Loyiha boshqaruvining yagona milliy axborot tizimi joriy etilishi bilan bogʻliq boshqa normativ-huquqiy hujjatlarning ijro etilishi ustidan qat’iy nazorat oʻrnatsin. 


10. O‘zbekiston Respublikasi Adliya vazirligi bir oy muddatda: 


O‘zbekiston Respublikasi Moliya vazirligi, Axborot texnologiyalari va kommunikatsiyalarini rivojlantirish vazirligi, Xususiylashtirilgan korxonalarga koʻmaklashish va raqobatni rivojlantirish davlat qoʻmitasi hamda Bosh prokuraturasi bilan birgalikda O‘zbekiston Respublikasi Prezidentining “O‘zbekiston Respublikasi Prezidenti huzuridagi Loyiha boshqaruvi milliy agentligi faoliyatini tashkil etish toʻgʻrisida”gi qarori loyihasini va O‘zbekiston Respublikasi Loyiha boshqaruvining yagona milliy axborot tizimini joriy etish boʻyicha kompleks chora-tadbirlarni kiritsin; 


O‘zbekiston Respublikasi Moliya vazirligi va boshqa manfaatdor vazirliklar hamda idoralar bilan birgalikda qonun hujjatlariga mazkur Farmondan kelib chiqadigan oʻzgartish va qoʻshimchalar toʻgʻrisidagi takliflarni O‘zbekiston Respublikasi Vazirlar Mahkamasiga kiritsin. 


11. Mazkur Farmonning ijrosini nazorat qilish O‘zbekiston Respublikasining Bosh vaziri A.N.Aripov va O‘zbekiston Respublikasi 

Bosh prokurori I.B.Abdullayev zimmasiga yuklansin. 
O‘zbekiston Respublikasi Prezidenti                                 Sh.MIRZIYOYEV 


Toshkent shahri, 2017-yil 24-iyul
Boshqaruv qarorlarini ishlab chiqish hamda qabul qilish jarayonida ilgʻor axborot-kommunikatsiya texnologiyalari va dasturiy mahsulotlarni qoʻllashga asoslangan innovatsion yondashuvlarni joriy etish bugungi kunda iqtisodiyotning barcha tarmoqlarini jadal rivojlantirish va davlat boshqaruvi tizimini takomillashtirishga yoʻnaltirilgan islohotlarni muvaffaqiyatli amalga oshirishning asosiy shartlaridan biri hisoblanadi. 


Mamlakatimizda davlat boshqaruvi tizimiga zamonaviy axborot-kommunikatsiya texnologiyalarini joriy etish va ushbu sohaga oid normativ-huquqiy bazani shakllantirish boʻyicha izchil ishlar amalga oshirildi. 


Xususan, “Elektron hukumat” tizimini rivojlantirish doirasida 2013-yilda Yagona interaktiv davlat xizmatlari portali ishga tushirildi. 


Koʻrsatiladigan xizmatlar doirasini kengaytirish maqsadida Yagona portal davlat organlari va xoʻjalik boshqaruvi organlarining axborot tizimlari hamda resurslariga integratsiya qilindi. Buning natijasida hozirgi paytda portal tomonidan 300 dan ortiq xizmatlar koʻrsatilmoqda. 


Shu bilan birga, oʻtkazilgan tahlillar kompleks ijtimoiy-iqtisodiy rivojlantirish boʻyicha vazifalarning samarali bajarilishiga, mamlakatimizda amalga oshirilayotgan islohotlarga gʻov boʻlayotgan omillarni oʻz vaqtida aniqlash va bartaraf etishga toʻsqinlik qilayotgan bir qator kamchiliklar mavjudligini, xususan: 


davlat ahamiyatiga molik loyihalarni ishlab chiqish va amalga oshirish jarayonini sifatli tashkil etish, muvofiqlashtirish, monitoring hamda nazorat qilishni ta’minlovchi loyiha boshqaruvining yagona tizimi mavjud emasligini; 


loyihalarni amalga oshirish sur’ati va samaradorligini tezkor kuzatish imkonini beruvchi ilgʻor axborot-kommunikatsiya texnologiyalarining boshqaruv jarayoniga yetarlicha joriy etilmaganligini; 


davlat va hududiy dasturlarni, investitsiya loyihalarini ishlab chiqish hamda amalga oshirishda ochiqlik va shaffoflik darajasining pastligi mazkur sohada moliyaviy mablagʻlar maqsadsiz va samarasiz sarflanishi, shuningdek turli xil suiiste’molchilik holatlarini keltirib chiqarayotganligini; 


davlat xaridlarini amalga oshirish tartib-taomillari shaffofligini ta’minlovchi, davlat organlari, xoʻjalik boshqaruvi organlari, davlat korxonalari va tashkilotlarining ma’lumotlar bazalari bilan integratsiya qilingan yagona axborot maydonining mavjud emasligini; 


amalga oshirilayotgan loyihalarning maqsadga muvofiqligi, asoslantirilganligi va rentabelligini tahlil qilish hamda baholash, shuningdek ularning qiymatini oshirib koʻrsatish va boshqa suiiste’molchiliklar alomatlarini aniqlash boʻyicha ishlar samaradorligining pastligini; 


tovarlar, ishlar va xizmatlarning haqiqiy bozor qiymatini aniqlash imkonini beradigan yagona klassifikator ishlab chiqilmaganligini koʻrsatmoqda. 


Yuqorida keltirilgan holatlar davlat boshqaruvi tizimi, iqtisodiyot va ijtimoiy sohalarni isloh qilish sharoitida resurslardan oqilona foydalanishni ta’minlovchi, loyiha boshqaruvi prinsiplariga asoslangan qarorlar qabul qilish mexanizmlarini ishlab chiqish va nazorat qilishning zamonaviy shakl va uslublarini joriy etishni talab qiladi. 
Shu munosabat bilan, qabul qilingan O‘zbekiston Respublikasi Prezidentining “O‘zbekiston Respublikasida loyiha boshqaruvi tizimini joriy etish chora-tadbirlari toʻgʻrisida”gi Farmoniga asosan davlat dasturlari amalga oshirilishini, moliyaviy mablagʻlar sarflanishini boshqarish mexanizmlarining samaradorligi va shaffofligini yanada oshirish, shuningdek 2017-2021-yillarda O‘zbekiston Respublikasini rivojlantirishning beshta ustuvor yoʻnalishi boʻyicha Harakatlar strategiyasida belgilangan vazifalar ijrosini ta’minlash maqsadida O‘zbekiston Respublikasi Loyiha boshqaruvining yagona milliy axborot tizimi yaratilmoqda. Mazkur tizim: 


har bir resursning (tovarlar, ishlar va xizmatlarning) haqiqiy bozor qiymatini shakllantirish hamda notoʻgʻri texnik topshiriq va smetalarni yuritishga yoʻl qoʻymaslik imkonini beradigan resurslar yagona milliy ma’lumotnomasini joriy etishni; 


uch oʻlchamli loyihalash texnologiyasidan foydalangan holda resurslar hisobini yuritish, loyiha boʻyicha qabul qilingan qaror samaradorligini baholash, resurslar miqdori va turlari toʻgʻri belgilanganligini aniqlashni; 


loyihaoldi, loyiha hujjatlarini ishlab chiqish va tegishli jarayonlardan oʻtkazish, ijro intizomiga rioya etish, ish yurituvi, hisobotlar tuzish ustidan elektron nazorat oʻrnatishni; 


davlat xaridlarining shaffofligini va suiiste’molchiliklarning oldini olishni ta’minlaydigan yagona avtomatlashtirilgan tizim tashkil etishni; 


ishlar bajarilishi va dasturlar ijrosining haqiqiy holatini aks ettiruvchi kalendar-tarmoq rejalashtirishni joriy etishni, shuningdek xabardor qilish tizimiga ega reja va jadvallarni shakllantirishni; 


boshqaruv qarorlari qabul qilishning nazorat-tahliliy ta’minotini nazarda tutadi. 


Shuningdek, Farmonga muvofiq O‘zbekiston Respublikasi Prezidenti bevosita rahbarlik qiladigan O‘zbekiston Respublikasi Loyiha boshqaruvining yagona milliy axborot tizimini joriy etish boʻyicha Muvofiqlashtiruvchi kengash tashkil etildi. 


Shu bilan bir qatorda, O‘zbekiston Respublikasi Prezidenti huzurida Loyiha boshqaruvi milliy agentligi tashkil etildi va uning zimmasiga quyidagi vazifalar yuklatildi: 


O‘zbekiston Respublikasi Loyiha boshqaruvining yagona milliy axborot tizimini yaratish, joriy etish va ekspluatatsiya qilish; 


O‘zbekiston Respublikasi Davlat byudjeti, davlat maqsadli jamgʻarmalari, O‘zbekiston Respublikasi tomonidan jalb etiladigan xorijiy kreditlar, zayom va grantlar mablagʻlari hisobidan moliyalashtiriladigan davlat va hududiy dasturlar, investitsiya loyihalari ishlab chiqilishi hamda amalga oshirilishining samaradorligi va shaffofligini oshirish; 


resurslarning haqiqiy bozor qiymatini shakllantirish hamda notoʻgʻri texnik topshiriq va smetalarni yuritishga yoʻl qoʻymaslik imkonini beradigan resurslar yagona milliy ma’lumotnomasini yuritish; 


davlat xaridlarini amalga oshirish uchun yagona axborot maydonini yaratish; 


O‘zbekiston Respublikasi Davlat byudjeti, davlat maqsadli jamgʻarmalari, O‘zbekiston Respublikasi tomonidan jalb etiladigan xorijiy kreditlar, zayom va grantlar mablagʻlari hisobidan moliyalashtiriladigan loyihalarni sifatli va oʻz vaqtida amalga oshirishga koʻmaklashishni ta’minlash, norentabelli va samaradorligi past loyihalarni aniqlash; 


davlat organlari va boshqa tashkilotlarda zamonaviy texnologiyalarni joriy etish konsepsiyalari ishlab chiqilishi va har tomonlama tahlil qilinishini ta’minlash; 


loyihalarni, shu jumladan amalga oshirilayotgan loyihalarni korrupsiya va boshqa suiiste’molchiliklar alomatlari mavjudligi yuzasidan kompleks texnik-iqtisodiy tahlil qilish; 


O‘zbekiston Respublikasi Loyiha boshqaruvining yagona milliy axborot tizimi ishlashini ta’minlovchi zamonaviy axborot-kommunikatsiya texnologiyalarini davlat organlari va boshqa tashkilotlarda joriy etish; 


loyiha boshqaruvi sohasida kadrlarni oʻqitish va ularning malakasini oshirishga koʻmaklashish. 


Loyiha boshqaruvining yagona milliy axborot tizimini joriy etish oʻta muhimligini inobatga olib, O‘zbekiston Respublikasi Bosh prokuraturasiga Farmon talablarining soʻzsiz ijro etilishi ustidan qat’iy nazoratni ta’minlash yuklatildi. 


Farmonda nazarda tutilgan chora-tadbirlarning samarali amalga oshirilishi davlat organlari faoliyatining ochiqligi va shaffofligini yanada oshirishga, byudjet mablagʻlaridan oqilona foydalanishni ta’minlashga, davlat xaridlarini amalga oshirishda korrupsiya holatlarining oldini olishga, shuningdek ijro intizomini mustahkamlashga, buning natijasida, eng avvalo, iqtisodiyotning barcha tarmoqlarini jadal rivojlantirish va xalqning farovonlik darajasini yuksaltirish borasida koʻzda tutilgan islohotlarni muvaffaqiyatli roʻyobga chiqarishga koʻmaklashadi.